ועדת הפנים ואיכות הסביבה, כנסת 16, פרוטוקול מספר 297, 2004-10-20 09:00

יורי שטרן: בוקר טוב, אני פותח את הישיבה בנושא הצעת חוק לתיקון פקודת העיריות (מס' 95), התשס"ה-2004 של חברי הכנסת אהוד יתום וחבריו.

יורי שטרן: אני מציע שנתחיל מקריאת הצעת החוק סעיף סעיף, ואז נדון ספציפית.

חמי דורון: אם יש לי הסתייגויות גם לשם החוק?

חמי דורון: כל ההסתייגויות שלי מהותיות, ואני מבקש להצביע על כל ההסתייגויות, ואני מבקש להצביע גם על כל ההסתייגויות במליאה.

יורי שטרן: בבקשה, גברת מירי פרנקל, תתחילי בקריאת החוק.

מירי פרנקל שור: "הצעת חוק לתיקון פקודת העיריות (מס' 95), התשס"ה-2004.

מירי פרנקל שור: 1.

מירי פרנקל שור: בפקודת העיריות בסעיף 206(ב1) אחרי פסקה (2) יבוא: (3) על אף האמור בפסקה (1), בשנת הכספים 2004, יקראו את סעיף קטן (ב1)(1) ללא המילים "בתוך שלושה חודשים מיום קבלת חוק התקציב השנתי בכנסת, ואם לא חלפו שישה חודשים מיום עריכת הבחירות לראש העירייה – " 2.

מירי פרנקל שור: תחילתו של חוק זה ביום ז' בטבת התשס"ה (1 בינואר 2004).

מירי פרנקל שור: "

יורי שטרן: בבקשה, נתחיל משם החוק.

חמי דורון: החוק הזה הוא חוק רע מהבחינה הזאת שבמשך השנים נוצר מצב בו רשויות מקומיות לא מגישות הצעות תקציב בזמן או לא מגישות אותן כלל.

חמי דורון: זאת מאחר שהן תמיד הסתמכו על אותו סעיף בפקודת העיריות, שקבע שבמועצה שלא אישרה תקציב אפשר לעבוד על 1 חלקי 12 של השנה הקודמת, בצירוף הפרשי הצמדה.

חמי דורון: הרבה פעמים היה מאוד נוח לכולם – כמובן לרשויות המקומיות – לעבוד בצורה הזאת.

חמי דורון: למשרד הפנים לדורותיו היה מאוד נוח, ולא היה אכפת לו מה קורה ברשויות המקומיות.

חמי דורון: ממש לא הטריד אותו שהרשויות המקומיות מגיעות לעברי פי פחת, והתוצאה הישירה היא - - -

דוד אזולאי: רואים את התוצאות היום, שהכל בקריסה.

חמי דורון: בדיוק, אנחנו נמצאים היום במצב הקריטי של קריסה אדירה של כל המערכת של השלטון המקומי.

יורי שטרן: אתה חושב שחבר הכנסת דורון לא מתבטא מספיק ברור?

חמי דורון: חבר הכנסת אזולאי היה חבר מועצת עיר, הוא מכיר את המערכת.

דוד אזולאי: אנחנו פשוט רואים את המצב השלטון המקומי היום.

חמי דורון: אין לי הרבה דברים טובים להגיד על חוק ההסדרים, בלשון המעטה.

חמי דורון: לא בשיטה שהוא מועבר, ולא בצורה שבה מנצל האוצר את החוק להכניס כל מיני עזים למערכות השלטון.

חמי דורון: אלא שפה, כנראה בטעות, יש משהו טוב.

חמי דורון: זה חוק שאתם הצבעתם עליו, והיחידי שהצביע נגד היה חבר הכנסת אזולאי, בגלל שהוא היה באופוזיציה.

חמי דורון: באו לקבוע סוף סוף מסמרות, לומר לראש הרשות: אדוני ראש הרשות, אם אינך מסוגל להכין הצעת תקציב, להניח אותה על שולחן המועצה כפי שהחוק מחייב, ואם אינך מסוגל גם להעביר את התקציב עד ה-31 במרץ – בהנחה שתקציב המדינה עבר ב-31 בדצמבר עם הארכה נוספת - התכבד נא, שים את המפתחות ולך הביתה, וייבחר מישהו אחר.

חמי דורון: דרך אגב, פקודת העיריות מחייבת להניח את הצעת התקציב לשנה הבאה חודשיים לפני תום שנת הכספים, דהיינו מכסימום 31 באוקטובר של השנה השוטפת.

חמי דורון: אני לא צריך ללכת רחוק.

חמי דורון: בעתירה שהייתי שותף לה נגד ראש עיריית ראשון לציון, בשל אי הנחת התקציב ואי העברת תקציב עירייה בזמן, כבוד השופט חישין אמר בצורה הברורה ביותר במהלך הדיון ליועץ המשפטי של עיריית ראשון לציון: החוק הוא חוק, ואם ראש הרשות איננו מסוגל להעביר את התקציב כפי שמצוין בחוק, אז שילך הביתה ויבחרו במקומו אדם שמסוגל.

אהוד יתום: או באמצעות החקיקה החדשה, נסייע בידו.

חמי דורון: חבר הכנסת אהוד יתום, אנא ממך אל תתפרץ לדבריי, ואני אשתדל לא להתפרץ לדבריך.

אהוד יתום: קיבלתי.

חמי דורון: מעבר לכך, כרגע נוצר מצב שבו אנחנו מקבלים חוק, שהוא חוק מוזר בלשון המעטה, ולכן יש לי גם הסתייגויות לגבי נושא השם.

חמי דורון: אני חושב שכל הליך הזה מבזה את הכנסת.

חמי דורון: קיבלנו הצעת חוק שקיבלה פטור מחובת הנחה, לא עברה את ההליך שבו רובן הגדול של הצעות החוק עוברות – ועדת השרים לענייני חקיקה, לא הייתה עמדת ממשלה - - -

אביטל שטרנברג: הייתה ועדת שרים לצורך העניין.

יחזקאל לביא: הייתה ועדת שרים, ביום ראשון.

חמי דורון: בדיעבד, יפה.

חמי דורון: גברתי היועצת המשפטית, אני מבקש להפנות אותך לפרוטוקול של הישיבה בקריאה הטרומית.

חמי דורון: אמר בצורה מפורשת שר הפנים, שהצעת החוק הזאת לא הונחה בפני ועדת - - -

אהוד יתום: שר הפנים תמך.

חמי דורון: הוא לא תמך.

חמי דורון: לא עשו את התהליך הרגיל, שבו למשל הצעת חוק של חבר הכנסת חמי דורון עוברת, את דרך הייסורים.

חמי דורון: למשל, אני ממתין מתחילה הקדנציה להצעת חוק בין קריאה ראשונה לקריאה שנייה ושלישית, כי יש חוקים לפני זה בדרך.

חמי דורון: אבל יש חוקים שהם פרסונליים, הם מאוד מאוד מיוחדים, הם ברמה של חוק רמת הגולן, הם ברמה של חוק ירושלים.

חמי דורון: ודאי, חוק קריית אונו, צריך להעביר אותו בתוך זמן קצר.

חמי דורון: שימו לב לימים: יום רביעי הקודם, 13 בחודש - - -

אהוד יתום: איזו יעילות, כל הכבוד.

חמי דורון: אתה ממשיך להפריע לי חבר הכנסת יתום.

חמי דורון: ב-13 בחודש הצעת החוק מגיעה לקריאה טרומית ועוברת.

חמי דורון: באורח מפליא, ביום שני, 17 בחודש, הצעת החוק עולה כבר לדיון בוועדת הפנים בשעה 9:00 בבוקר, איזו מהירות, איזו יעילות.

חמי דורון: אתם לא כל כך יעילים, אדוני יושב-ראש הוועדה, כאשר מדובר בהצעת חוק שלי למשל.

חמי דורון: האם היעילות נובעת מכיוון שאדוני - - -

מירי פרנקל שור: ועדת הפנים יצאה יעילה.

יורי שטרן: חבר הכנסת דורון, תתחיל להקריא את ההסתייגויות.

יורי שטרן: אתה מדבר כבר עשר דקות.

חמי דורון: רציתי לדעת, אדוני היושב ראש, האם העובדה שהנושא הובא בצורה כל כך מהירה היא כתוצאה מכך ששמך מתנוסס כאחד מיוזמי הצעת החוק הזאת.

יורי שטרן: לא.

חמי דורון: בסדר, רציתי לדעת.

יורי שטרן: אל"ף, נעשתה בדיקה בכנסת, על ידי יועצים חיצוניים, שבדקו את הוועדות.

יורי שטרן: ועדת הפנים ואיכות הסביבה יצאה הראשונה ביעילותה.

חמי דורון: אני שמח על כך.

חמי דורון: זה עדיין לא אומר - יש הצעות חוק שעוברות בהליך מזורז, ויש הצעות חוק שיושבות על הגדר.

יורי שטרן: מה שאמרת על יעילות הוועדה הוכח ואושר על ידי היועצים החיצוניים.

יורי שטרן: בי"ת, קורה בכנסת שחקיקות מסוימות, שיש בהן דחיפות, עוברות את התהליך המזורז.

יורי שטרן: כאשר מדובר בחקיקה מורכבת, גם מבחינת האופי המשפטי שלה, וגם הטקסטים שלה הם ארוכים ומסובכים, אז אי אפשר לעשות את זה תוך שבוע.

יורי שטרן: אבל כשמדובר בחקיקה לכאורה פשוטה, לפחות מבחינת הניסוחים - - -

חמי דורון: אני שמח שהשתמש במינוח "לכאורה".

יורי שטרן: הויכוח לא היה סביב ניסוחים, הוא היה עקרוני: אם ראוי או לא ראוי לעשות תיקון כזה, זה הכל.

יורי שטרן: בשביל למצות את הדיון הזה היה מספיק זמן, מיצינו אותו, ואנחנו עכשיו מסיימים.

יורי שטרן: לגבי כל שאר הדברים, הממשלה אכן הביעה את דעתה החיובית על החקיקה, גם בדיון.

יורי שטרן: שר הפנים, כשהיה דיון בקריאה הטרומית – ולא במקרה הייתה הנמקה מהמקום בקריאה הטרומית, זה הליך שלא מתקיים בלי עמדה חיובית של הממשלה.

חמי דורון: סליחה, זה לא נכון, כי לא הייתה עמדת ממשלה בקריאה הטרומית.

חמי דורון: לא הייתה.

אהוד יתום: הייתה הנמקה מהמקום, ו-78 ידיים של חברי כנסת הורמו.

חמי דורון: זה נכון, הקואליציה העתידית, אתה צודק.

יורי שטרן: חבר הכנסת דורון, החקיקה הזאת עברה את כל ההליכים הנדרשים.

יורי שטרן: לי, כיו"ר הוועדה, יש סמכות לקדם דברים אלה או אחרים, אם אני רואה דחיפות, כמו שעושים גם בוועדות האחרות.

יורי שטרן: השם שלי ברשימה, כי אני ביקשתי להוסיף אותו.

יורי שטרן: אני חושב שהתיקון הזה הוא נכון, וקצב הדיון נקבע עוד לפני שנכנסתי לרשימת המציעים.

יורי שטרן: לכן, אני מבקש ממך לעבור להסתייגויות.

יורי שטרן: לא נשמע את נציגי העירייה, רק חברי הכנסת, משרדי הממשלה והצבעות.

יורי שטרן: בבקשה.

חמי דורון: לגבי שם החוק – ההצעה שלי באה בשם סיעת שינוי, ובשם כל חברי הסיעה – במקום "לתיקון פקודת העיריות" יבוא: "לביזוי הכנסת".

יורי שטרן: אני מעמיד את זה להצבעה.

חמי דורון: לחילופין, בשם החוק במקום "לתיקון פקודת העיריות" יבוא: "מרכז הליכוד".

יורי שטרן: זו הפעם הראשונה שסיעת שינוי נכנסת לתחום היצירה ההומוריסטית.

יורי שטרן: חבר הכנסת אזולאי, חברי שינוי משתלחים במשהו שאיננו דת, ואל תיהנה מזה.

חמי דורון: אנחנו לא משתלחים אף פעם בדת, אני מבקש ממך לחזור בך.

חמי דורון: אנחנו משתלחים בנושא הכפייה הדתית, יש הבדל מהותי ומשמעותי, וכבר הוכחתי לך שאצלי בבית אני שומר כשרות יותר ממך.

יורי שטרן: קיבלתי הערה של היועצת המשפטית.

יורי שטרן: אנחנו קודם צריכים להצביע על סעיפי החוק, ואחר כך על ההסתייגויות.

מירי פרנקל שור: אתה עוד לא יודע מה הסעיף שהתקבל, אז אתה לא יכול להעלות הסתייגויות לגביו.

יעקב צמח: קשקשנים.

אילן ליבוביץ: אדוני היושב ראש, אני מבקש להוציא מכאן אנשים שהם אויבים לחברי הכנסת.

אילן ליבוביץ: יושב כאן מישהו ואומר עלינו "קשקשנים".

חמי דורון: מי זה האדון הזה?

חמי דורון: התמימות נסוכה על פניך, חוצפן.

אהוד יתום: אני רואה את זה בחומרה רבה מאוד.

אהוד יתום: תתנצל אם אמרת דבר כזה כמו שחבר הכנסת ליבוביץ אמר.

יעקב צמח: אתה ממציא את זה.

אילן ליבוביץ: אתה לא מתבייש?

אהוד יתום: תתנצל.

יעקב צמח: אני מתנצל.

יורי שטרן: עוד הערה כזאת ואני מוציא אותך.

יורי שטרן: אני מעלה את שם החוק להצבעה.

חמי דורון: אבל אנשים לא יודעים מה אני מציע.

יורי שטרן: אני מעלה את שם החוק להצבעה, אחר כך תעלה הסתייגויות, אם יש לך.

יורי שטרן: למשרדי הממשלה יש הערות לשם החוק?

יורי שטרן: אין.

יורי שטרן: שם החוק "הצעת חוק לתיקון פקודת העיריות (מס' 95) - - -

אביטל שטרנברג: יש לנו הערה לשם החוק.

אביטל שטרנברג: מטעמי זהירות, אני חושבת שעדיף להישאר עם הכותרת הישנה, משום שברגע שעשינו את זה ככה, נוכח הוראת ההפניה שישנה בפקודת המועצות המקומיות לסעיף 206, יכולה להישאל השאלה האם התיקון שאנחנו עושים יחול על פקודת המועצות המקומיות.

אביטל שטרנברג: לכן אני מציעה שנישאר במסגרתו של חוק ההסדרים, ולא בפקודת העיריות.

יהודה זמרת: בפקודת המועצות המקומיות סעיף 64א רבתי מפנה לסעיף 206, כפי שהוא היה מעת לעת.

יהודה זמרת: אנחנו מתקנים את החוק המקורי.

חמי דורון: זה כבר נושא חדש, זה לא החוק שמועד בקריאה טרומית וקריאה ראשונה לתיקון.

מירי פרנקל שור: לא, מכיוון שבחוק ההסדרים תוקנה פקודת העיריות.

חמי דורון: זה נושא חדש, אני רוצה להביא את זה בפני ועדת הכנסת.

יורי שטרן: אתם מציעים להחזיר לחוק את השם המקורי שלו, זה שעבר בקריאה הטרומית, שהוא: "תיקון לחוק המדיניות הכלכלית לשנת 2004".

יהודה זמרת: זה אמור להיות הוראת שעה, ולא להיות מוטמע לעולמי עולמים בתוך פקודת העיריות, גם לשנת הכספים הבאה.

מירי פרנקל שור: היות ויש שם הפניה לפקודת המועצות המקומיות, בסעיף 34, אנחנו נבדוק.

חמי דורון: אני טוען לנושא חדש, מכיוון שהחוק המקורי שהוצג בפני הכנסת בקריאה הטרומית ובקריאה הראשונה - - -

מירי פרנקל שור: בקריאה הטרומית הייתה חוק המדיניות הכלכלית, שתיקן את פקודת העיריות.

חמי דורון: היה חוק המדיניות הכלכלית, שהוא החוק העיקרי.

חמי דורון: התיקון של פקודת העיריות הוא סעיף.

מירי פרנקל שור: זה לא נושא חדש.

מירי פרנקל שור: אנחנו נבדוק עם הממונה על נוסח החוק.

יורי שטרן: אני מבקש לאשר את שם החוק בשתי הגרסאות.

חמי דורון: אי אפשר לאשר שתי גרסאות, או זה או זה.

מירי פרנקל שור: כרגע מאושר השם הזה, ויכול להיות שנחזור לחוק המדיניות הכלכלית.

חמי דורון: זה שם החוק, זה חלק בלתי נפרד מהחוק.

יורי שטרן: אתה תטען את הטענה הזאת והיא תיענה, אבל לא כעת.

יורי שטרן: אני מציע להשאיר את הבחירה בין שני השמות לחוק ליועצת המשפטית של הוועדה, בהתייעצות עם היועצים המשפטיים של הממשלה.

יורי שטרן: אני משאיר את זה כשני שמות אלטרנטיביים.

יורי שטרן: אנחנו מעלים להצבעה את שתי האופציות האלה, ומשאירים בחירה ליועצת המשפטית של הוועדה.

חמי דורון: אני חושב שזה בלתי אפשרי מבחינת החוק.

יורי שטרן: אם היועצת המשפטית אומרת לי שזה אפשרי, אז בשבילי זה החוק.

חמי דורון: גברתי היועצת המשפטית, את חושבת שניתן להעלות שתי אופציות להצבעה?

חמי דורון: זה כאילו שהיועצת המשפטית באה במקום הוועדה.

מירי פרנקל שור: אתה לא נותן לי לענות לך, תן לי לענות.

יורי שטרן: אני מעלה להצבעה את שם החוק כפי שהוא מופיע היום: "הצעת חוק לתיקון פקודת העיריות (מס' 95), התשס"ה-2004, עם האופציה להחליף את זה ולחזור לשם המקורי, שהוא: "תיקון להצעת חוק המדיניות הכלכלית לשנת 2004".

יחזקאל לביא: שיירשם שזו עמדתנו.

חמי דורון: אני חושב שזה קרקס.

יורי שטרן: אנחנו מצביעים.

יורי שטרן: מי בעד?

יורי שטרן: מי נגד?

יורי שטרן: הצבעה בעד – 4 נגד – 2

יורי שטרן: ההצעה עברה.

יורי שטרן: הסתייגות של חבר הכנסת חמי דורון לשם החוק.

חמי דורון: בשם החוק, במקום "לתיקון פקודת העיריות" יבוא: לביזוי הכנסת".

יורי שטרן: מי בעד?

יורי שטרן: מי נגד?

יורי שטרן: הצבעה בעד – 2 נגד – 5

יורי שטרן: לא עבר.

יורי שטרן: בבקשה, ההסתייגות הבאה.

חמי דורון: בשם החוק, במקום "לתיקון פקודת העיריות" יבוא: "מרכז הליכוד".

יורי שטרן: מי בעד?

יורי שטרן: מי נגד?

יורי שטרן: הצבעה בעד – 2 נגד – 5

מגלי והבה: זו השמצה.

יורי שטרן: עזוב.

יורי שטרן: לא אושר.

יורי שטרן: הצעה שלישית, בבקשה.

חמי דורון: לחילופין, בשם החוק במקום "לתיקון פקודת העיריות" יבוא: "לעקיפת כללי המינהל התקין".

יורי שטרן: מי בעד?

יורי שטרן: מי נגד?

יורי שטרן: הצבעה בעד – 2 נגד – 5

יורי שטרן: לא אושר, הלאה.

חמי דורון: לחילופין, בשם החוק במקום "לתיקון פקודת העיריות" יבוא: "הקואליציה".

יורי שטרן: מי בעד?

יורי שטרן: מי נגד?

יורי שטרן: הצבעה בעד – 2 נגד – 5

יורי שטרן: לא אושר.

יורי שטרן: תמשיך בבקשה.

יצחק הרצוג: הפרוטוקול הזה מצוין לבג"ץ, כי הוא מראה עד כמה כל השיקולים שלך הם פוליטיים.

חמי דורון: לחילופין, בשם החוק במקום "לתיקון פקודת העיריות" יבוא: "לשריון ג'ובים לראשי רשויות מהליכוד".

יורי שטרן: אני אחר כך מעביר את זה לוועדת האתיקה.

יורי שטרן: אני חושב שהשימוש שאתה עושה איננו נכון .

יורי שטרן: מי בעד?

יורי שטרן: מי נגד?

יורי שטרן: הצבעה בעד – 2 נגד – 5

יורי שטרן: לא עבר.

יורי שטרן: זה ממש ביזוי של הכנסת מה שאתה עושה.

חמי דורון: לא, מה שאתם עושים.

חמי דורון: בסעיף הזה סיימתי.

יורי שטרן: בסדר, שם החוק עבר.

דוד אזולאי: אדוני היושב ראש, אני רוצה להגיב על כמה דברים שנאמרו כאן בפתיחת הדיון.

דוד אזולאי: אני נגד זה שמעבירים חוקים בצורה חפוזה, ומבלי לאפשר לכל הגורמים להתבטא.

דוד אזולאי: אני לא חבר קואליציה, אבל הייתי מצפה ממפלגה שיושבת בקואליציה לכבד חברים נוספים מהקואליציה, שמגישים הצעת חוק שבאה לתקן משגה, ולמנוע פגיעה ברשות מקומית נבחרת.

דוד אזולאי: בגלל לחץ הזמן, בגלל המצב המורכב של הרשות המקומית – מדובר על הישוב קרית אונו, שלכל אחד מאתנו יש חברים שם - כולם בדקו ומצאו שיש עניין לתקן את החוק.

דוד אזולאי: מכאן ועד להכפיש כאן ועדה שלמה, להשמיץ את כולם, לפגוע בכולם - הדרך ארוכה.

דוד אזולאי: אני חושב שזה הזמן לברך את צוות הוועדה ואת יושב ראש הוועדה על פעילות מבורכת שנעשית בוועדה.

דוד אזולאי: יחד עם זה, אני רוצה להודיע לך חבר הכנסת חמי דורון, חברך שר הפנים משינוי, שר בממשלת ישראל, מגיש הצעת חוק ממשלתית, לא הצעת חוק פרטית, והיא פרסונלית.

דוד אזולאי: אל תיתמם, ואל תגיד לי שאתה לא יודע על מה מדובר.

דוד אזולאי: מדובר על מועצת תפן, ששם השר שלך, חבר שלך, איש בכיר במפלגה שלך, הביא חוק ממשלתי פרסונלי כדי לפתור בעיה.

דוד אזולאי: גם שם יש ג'ובים, שם לא שמעתי אותך, לא ראיתי אותך, לא אתה ולא חבריך, וכולכם הצבעתם בעד העניין הזה.

דוד אזולאי: אתה בא לפה ועושה דבר שלא ייעשה, אתה מדבר על ביזוי כנסת - - -אני לא מגן על חברי מרכז הליכוד, אני סומך עליהם שהם יעשו את העבודה.

דוד אזולאי: אני מציע לך קשוט עצמך ואחר כך קשוט אחרים.

חמי דורון: זו התקפה אישית וזכותי להגיב.

יורי שטרן: לא, אתה כבר דברת.

אהוד יתום: להקל על כל הציבור המכובד שהגיע לדיון החשוב הזה אני רוצה לומר משפט קצר.

אהוד יתום: ההצעות של חבר הכנסת דורון אינן ראויות לתגובה.

יורי שטרן: תודה.

יורי שטרן: היועצת המשפטית, בבקשה.

מירי פרנקל שור: אני רוצה להתייחס לדבריו של חבר הכנסת דורון, שאמר שאין זה הליך חקיקה ראוי, וגם לדבריו של חבר הכנסת אזולאי, שאמר שאין זה מן הראוי להעביר חוקים בצורה חפוזה, ומבלי לאפשר לגורמים לדבר.

מירי פרנקל שור: זו לא פעם ראשונה שחקיקה נעשית באופן מהיר.

מירי פרנקל שור: החקיקה הזאת לא נעשתה באופן חפוז.

מירי פרנקל שור: נכון שההליכים התנהלו בצורה מהירה בוועדה וגם במליאה, אבל ניתנה לכל הגורמים אפשרות להתבטא.

מירי פרנקל שור: כל הגורמים הוזמנו, כל הטענות נשמעו - - -

יורי שטרן: ולפני כן היה דיון רק על המצב במועצת קרית אונו.

מירי פרנקל שור: כן, אבל אנחנו מדברים על הליך חקיקה ראוי, במיוחד לאור פסק הדין של בית המשפט העליון, שדיבר על חקיקה ראויה בכנסת.

מירי פרנקל שור: גם לדבריך, חבר הכנסת דורון, הדבר נעשה בשקיפות, כל הגורמים הוזמנו ואני חושבת שבהליך החקיקה הזה החקיקה ראויה, ואין שום פגם בהליך החקיקה שנעשה כאן, היורד לשורשו של עניין.

מירי פרנקל שור: כך, שלטענתך, אני חושבת שהצעת החוק הזו נדונה בהליך הראוי, בין אם נעשתה באופן מהיר ובין אם היא לא נעשתה באופן מהיר.

מירי פרנקל שור: כל העניינים האחרים הם פרוצדורליים - האם הצעת החוק הזו הייתה צריכה לבוא בסדר הוועדות - אבל אין בכל ההליך הזה שום פגם היורד לשורשו של עניין.

חמי דורון: יש לנו חילוקי דעות בעניין, מותר שיהיו.

דוד אזולאי: לגבי הצעת החוק הזאת אין לי טענה.

דוד אזולאי: אני אומר שבאופן כללי אני נגד חקיקה חפוזה, למרות שהפרוצדורה הרגילה הייתה פה.

דוד אזולאי: היה פטור מחובת הנחה, זה הגיע לוועדת שרים, הכל התקיים.

יורי שטרן: אי אפשר לעשות דבר כזה עם חקיקה מורכבת.

דוד אזולאי: אמרתי שבמקרה הזה יש סיבה לחיפזון.

יורי שטרן: אני משווה את זה למה שעשינו עם העירייה הדרוזית.

יורי שטרן: היה מצב חירום, ולמרות הפגרה עשינו את כל המאמצים.

יורי שטרן: החקיקה הייתה יותר מסובכת, וישבנו עליה יותר זמן.

דוד אזולאי: אם לא הובנתי נכון, אני חוזר ואומר שלא התכוונתי לחוק הזה.

יורי שטרן: בסדר.

יורי שטרן: אני מתנצל, אני מבקש לסיים את תפקידי כיושב ראש הישיבה הזאת, כי יש לי יום עיון אני פותח.

יורי שטרן: חבר הכנסת אזולאי, אני מבקש ממך לנהל את הישיבה במקומי.

דוד אזולאי: בואו נעמיד את הסעיף הראשון להצבעה.

חמי דורון: לפני זה, יש לי הערות לסעיף 1.

חמי דורון: כאשר יצרו את המצב בו הגבילו את הזמנים, ונתנו מספיק זמן – זה לא מצב שנתנו שבוע או כמה ימים – יצרו סד מסוים שבו ראש רשות אמור לעמוד.

חמי דורון: ברגע שאנחנו מבטלים את התקופה הזאת אנחנו מעקרים את החוק, את רוחו, ואת מה שעמד בבסיס החוק, ולכן זה כבר לא רלוונטי מה יהיה כתוב שם.

חמי דורון: מצביעים בעצם על הביטול של החוק, של רוח החוק.

דוד אזולאי: תודה, אני מעמיד להצבעה את סעיף 1 בחוק.

מירי פרנקל שור: יש הערה לממשלה.

יהודה זמרת: יש את ההערה הקודמת שלנו, שאנחנו מבקשים שזה יהיה כתיקון לחוק המקורי, במיוחד מועד תיקון החוק המקורי הוא חוק ההסדרים.

יהודה זמרת: נקודה נוספת, סעיף (ב1)(2) מדבר על מהלך שלושת החודשים או ששת החודשים האמורים.

יהודה זמרת: אם כבר עושים תיקון, על מנת להסיר ספק, צריך להגיד שבשנת הכספים 2004 יימחקו המילים: "שלושת החודשים" מסעיף קטן (2).

יהודה זמרת: את הניסוח תעשה אחר כך היועצת המשפטית.

אביטל שטרנברג: בדיוק בשביל זה צריך היה להשאיר את שם החוק המקורי.

מירי פרנקל שור: גם אם היה "חוק המדיניות הכלכלית", זה היה צריך להיות.

יהודה זמרת: אמרנו את זה גם בקריאה הראשונה.

מירי פרנקל שור: היה צריך בכל מקרה להתייחס לפסקה 2.

מירי פרנקל שור: סעיף 206 הוא תמונת ראי לסעיף 74 בחוק המדיניות הכלכלית.

מירי פרנקל שור: זה לא משנה אם התיקון היה לחוק המדיניות הכלכלית או לפקודת העיריות.

מירי פרנקל שור: צודק עורך דין זמרת, שצריך גם התייחסות לפסקה 2, זה לא קשור לאן זה הולך.

דוד אזולאי: אני מעמיד את סעיף 1 לחוק להצבעה.

דוד אזולאי: מי בעד?

דוד אזולאי: מי נגד?

דוד אזולאי: הצבעה בעד – 5 נגד – 2

דוד אזולאי: תודה, אושר.

דוד אזולאי: הסתייגויות.

חמי דורון: במקום המילים "שלושה חודשים" יבוא: "שלוש שנים".

דוד אזולאי: מי בעד ההסתייגות?

דוד אזולאי: מי נגד?

דוד אזולאי: הצבעה בעד – 2 נגד – 6

דוד אזולאי: תודה, לא עבר.

אהוד יתום: זו בדיחה.

חמי דורון: בדיוק, החוק הזה כל כך מגוחך שזו פשוט פארסה, ולכן צריך להגשים את הפארסה.

דוד אזולאי: אני מבקש להפסיק את הויכוחים.

דוד אזולאי: המשך בבקשה.

חמי דורון: לחילופין בסעיף 1, במקום המילים "שישה חודשים" יבוא: "20 שנה".

דוד אזולאי: מי בעד ההסתייגות של חבר הכנסת דורון?

דוד אזולאי: מי נגד?

דוד אזולאי: הצבעה בעד – 2 נגד – 6

דוד אזולאי: תודה, ההסתייגות לא עוברת.

אביטל שטרנברג: ייכלל התיקון בסעיף קטן (2), בעניין ההארכה.

אביטל שטרנברג: זה יהיה סעיף נפרד?

מירי פרנקל שור: אתייעץ.

אביטל שטרנברג: זה חייב לעמוד כאן להצבעה.

מירי פרנקל שור: זה נכנס בהערה של עורך דין זמרת, וזה התקבל.

דוד אזולאי: תודה.

דוד אזולאי: אני מעמיד את סעיף 2 לחוק להצבעה.

דוד אזולאי: מי בעד סעיף 2, ככתבו בהצעת החוק?

דוד אזולאי: מי נגד?

דוד אזולאי: הצבעה בעד – 6 נגד – 2

דוד אזולאי: תודה, אושר.

דוד אזולאי: בבקשה, הסתייגויות.

חמי דורון: הסעיף הזה מדבר על חקיקה רטרואקטיבית, ואם הכנסת לחוקק חקיקה רטרואקטיבית אני מציע שתי הסתייגויות כדלהלן.

חמי דורון: במקום המילים "ביום ז' בטבת התשס"ד (1 בינואר 2004)" יבוא: "יום כ"ד בטבת התרפ"ד (1 בינואר 1924)".

דוד אזולאי: צריך לבדוק את התאריכים תואמים.

חמי דורון: בדוק.

דוד אזולאי: נצביע, כפוף לבדיקה.

דוד אזולאי: מי בעד ההסתייגות?

דוד אזולאי: מי נגד?

דוד אזולאי: הצבעה בעד – 2 נגד – 6

דוד אזולאי: תודה, לא אושר.

חמי דורון: לחילופין, במקום המילים "ז' בטבת התשס"ד (1 בינואר 2004)" יבוא: "ביום כ"א בטבת התשס"ה (1 בינואר 2005)".

דוד אזולאי: מי בעד ההסתייגות?

דוד אזולאי: מי נגד?

דוד אזולאי: הצבעה בעד – 2 נגד – 6

דוד אזולאי: ההסתייגות לא עוברת, תודה.

דוד אזולאי: יש לך עוד הסתייגויות?

חמי דורון: לא, סיימתי את ההסתייגויות שלי.

דוד אזולאי: אני מבקש להצביע על החוק כולו, כפי שהוא מופיע בדף הכחול.

דוד אזולאי: זה בכפוף לבדיקה של היועצים המשפטיים בעניין שם החוק וההערות לפסקה 2, של עורך הדין זמרת.

דוד אזולאי: אני מציע שהיועצת המשפטית תסכם הכל.

מירי פרנקל שור: בפסקה 2 של סעיף 206 נעשה תיקון לוודא שניתנת לשר הפנים סמכות להאריך את המועד בשלושה חודשים.

מירי פרנקל שור: היו לכם הערות נוספות?

יהודה זמרת: המיקום, אם זה תיקון פקודת העיריות או תיקון החוק המקורי.

מירי פרנקל שור: בסדר.

דוד אזולאי: תודה רבה, אני מעמיד את החוק להצבעה.

דוד אזולאי: מי בעד הצעת החוק לתיקון פקודת העיריות (מס' 95), התשס"ה-2004?

דוד אזולאי: מי נגד?

דוד אזולאי: הצבעה בעד – 6 נגד – 2

דוד אזולאי: תודה רבה, אנחנו מעבירים את החוק לקריאה שניה ושלישית.

דוד אזולאי: הישיבה נעולה.